চ্যাম্পিয়ন্স ট্রফি চ্যাম্পিয়ন হতেই যাচ্ছে বাংলাদেশ: শান্ত

ওয়েব ডেস্ক: আগামী সপ্তাহের মাঝামাঝি শুরু হতে চলেছে বহু প্রতীক্ষিত আইসিসি চ্যাম্পিয়ন্স ট্রফি (ICC Champions Trophy)। আট দলের এই টুর্নামেন্ট কোনও দলকেই খাটো করে দেখা উচিত নয়। যে কেউ চ্যাম্পিয়ন হতে পারে। বাংলাদেশের (Bangladesh) অধিনায়ক নাজমুল হোসেন শান্তও (Nazmul Hossain Shanto) মনে করছেন, তাঁরা কারও থেকে কোনও অংশে কম নন। চ্যাম্পিয়ন হওয়ার ব্যাপারে যথেষ্ট আশাবাদী শোনাল তাঁকে।

সাংবাদিক বৈঠকে টাইগারদের অধিনায়ক বললেন, “আমরা চ্যাম্পিয়ন্স ট্রফিতে যাচ্ছি চ্যাম্পিয়ন হতে। এই টুর্নামেন্টে আটটি দলই চ্যাম্পিয়ন হওয়ার যোগ্য। প্রত্যেক দলেরই কোয়ালিটি রয়েছে। আমি বিশ্বাস করি যে আমাদের দলের ক্ষমতা রয়েছে। অতিরিক্ত চাপ কেউই অনুভব করবে না। প্রত্যেকে সত্যিই চ্যাম্পিয়ন হতে চায় এবং তাদের দক্ষতার উপর বিশ্বাস করে। আল্লাহ আমাদের জন্য কী লিখে রেখেছেন জানি না। আমরা কঠোর পরিশ্রম করছি, আমাদের সেরাটা দিচ্ছি। আমি বিশ্বাস করি, আমরা লক্ষ্যে পৌঁছতে পারব।”

আরও পড়ুন: এনসিএ-তে চলছে রিহ্যাব, তার মাঝেই কী বললেন বুমরা!

শান্ত আরও বলেন, “আমি দলের ১৫ জন খেলোয়াড়কে নিয়ে খুশি। যেই খেলুক, একার হাতে ম্যাচ জেতানোর ক্ষমতা রাখে। খুব বেশিদিন হবে না, আমাদের কাছে ভালো মানের পেসার ছিল না, কিন্তু এখন আমাদের পেস ইউনিট শক্তিশালী। আমাদের রিস্ট স্পিনার ছিল না, এখন আছে। সবমিলিয়ে দলে ভারসাম্য আছে। যদি প্রত্যেকে তাদের দায়িত্ব ঠিকঠাক পালন করে, আমরা যে কোনও দলকে যে কোনও সময় হারিয়ে দিতে পারি।”

প্রসঙ্গত, ২০ ফেব্রুয়ারি শক্তিশালী ভারতের বিরুদ্ধে চ্যাম্পিয়ন্স ট্রফি অভিযান শুরু করবে বাংলাদেশ। এরপর ২৪ ফেব্রুয়ারি নিউজিল্যান্ডের মুখোমুখি তারা। গ্রুপের শেষ ম্যাচ পাকিস্তানের বিরুদ্ধে ২৭ তারিখ। গ্রুপের সেরা দুই দল সেমিফাইনালে উঠবে। ফলে সব ম্যাচই প্রায় মরণ-বাঁচন।